SPRÁVA KOMISIE EURÓPSKEMU PARLAMENTU A RADE Tretia monitorovacia správa o reštrukturalizácii oceliarskeho priemyslu v Rumunsku /* COM/2010/0476 final */





[pic] | EURÓPSKA KOMISIA | Brusel, 16.9.2010 KOM(2010) 476 v konečnom znení SPRÁVA KOMISIE EURÓPSKEMU PARLAMENTU A RADE Tretia monitorovacia správa o reštrukturalizácii oceliarskeho priemyslu v Rumunsku SPRÁVA KOMISIE EURÓPSKEMU PARLAMENTU A RADE Tretia monitorovacia správa o reštrukturalizácii oceliarskeho priemyslu v Rumunsku ÚVOD Táto správa sa vzťahuje na výsledky za posledný rok reštrukturalizácie rumunského oceliarskeho priemyslu. Bola vypracovaná v súlade s požiadavkami na monitorovanie stanovenými v prílohe VII k zmluve o pristúpení[1] Rumunska k EÚ. Európska únia schválila prechodné opatrenia týkajúce sa pomoci na účely reštrukturalizácie, aby Rumunsko mohlo ukončiť reštrukturalizáciu svojho oceliarskeho priemyslu. Rumunsku bolo povolené poskytovať štátnu pomoc na účely reštrukturalizácie za predpokladu, že: - povedie k vyššej životaschopnosti prijímajúcich podnikov v bežných trhových podmienkach na konci obdobia reštrukturalizácie, - jej výška a intenzita bude prísne obmedzená na to, čo je absolútne nevyhnutné na obnovenie takejto životaschopnosti, - celkové čisté zníženie výrobnej kapacity (pre hotové výrobky) bude najmenej 2,05 milióna ton. Komisia už prijala dve monitorovacie správy za rok 2006[2] a za rok 2007[3]. V tejto tretej a zároveň záverečnej monitorovacej správe sa hodnotia výsledky dosiahnuté v roku 2008 na základe informácií, ktoré boli k dispozícii až po roku 2008. VÝSLEDKY MONITOROVANIA REŠTRUKTURALIZÁCIE Ustanovenia prílohy VII sa vzťahovali na tieto spoločnosti: Ispat Sidex Galati (teraz Arcelor Mittal Galati), Siderurgica Hunedoara (teraz Mittal Steel Hunedoara), COS Targoviste (teraz Mechel Targoviste), CS Resita (teraz TMK Resita), IS Campia Turzii (teraz Mechel Campia Turzii) a Donasid Siderca Calarasi (teraz Tenaris Donasid). V roku 2008 vyrábali tieto spoločnosti v Rumunsku viac ako 90 % surovej ocele. Monitorovanie kľúčových reštrukturalizačných kritérií Štátna pomoc V prílohe VII k prístupovej zmluve sú stanovené stropy pre výšku štátnej pomoci, ktorú možno poskytnúť rumunským oceliarňam, a zakazuje sa poskytnutie podpory z verejných prostriedkov oceliarskym spoločnostiam, ktoré nie sú uvedené v dodatku A k prílohe VII. Maximálna povolená výška štátnej pomoci bola 49 985 mld. ROL (1,2 mld. EUR). Prvoradým cieľom tejto pomoci bola finančná reštrukturalizácia (swapy dlhu za vlastné imanie, odpísanie dlhu pre dodávateľov energií) a v menšom rozsahu oslobodenie od daní (DPH a daň z príjmu právnických osôb). Výška poskytnutej pomoci bola stanovená na základe schváleného národného reštrukturalizačného programu (ďalej len „NRP“) a jednotlivých podnikateľských zámerov (ďalej len „JPZ“), v ktorých zohrávali investície ústrednú úlohu pri znižovaní nákladov a zvyšovaní kvality hotových výrobkov. Väčšina objemu pomoci bola poskytnutá v rokoch 2003 a 2004. Po roku 2004 nebola poskytnutá ďalšia pomoc žiadnej z uvedených spoločností ani inému výrobcovi ocele v Rumunsku. Na základe dostupných informácií Komisia dospela k záveru, že vo veci štátnej pomoci Rumunsko splnilo záväzky. Zníženie kapacity Na vyrovnanie konkurenčnej výhody spoločností, ktorým sa poskytuje pomoc na reštrukturalizáciu, sa v dodatku A k prílohe VII k zmluve o pristúpení vyžadovalo zatvorenie viacerých výrobných zariadení. Čisté zníženie výrobnej kapacity hotových výrobkov, ktoré malo Rumunsko dosiahnuť v období rokov 1993 – 2008, bolo stanovené na 2 050 000 ton. Monitorovaním sa zistilo, že všetky tieto zariadenia boli zatvorené v súlade s príslušným rozhodnutím Komisie[4]. Rumunské oceliarske spoločnosti sa okrem toho rozhodli dobrovoľne zrušiť niektoré neefektívne kapacity vrátane blokových valcovní, teplých valcovní, valcovní na výrobu ľahkých profilov a valcovní na výrobu drôtu. Ďalšie kľúčové reštrukturalizačné kritériá Životaschopnosť a finančné výsledky Na konci obdobia reštrukturalizácie v roku 2008 sa museli všetky spoločnosti, ktorým bola poskytnutá pomoc, podrobiť prieskumu životaschopnosti realizovaným Komisiou, ako sa uvádza v prílohe VII[5]. Dosiahli EBITDA (zisk pred odpočítaním úrokov, daní, odpisov a amortizácie) 8,5 % až 21,6 % (cieľ bol 10,0 %) a EBIT (zisk pred odpočítaním úrokov a daní) 4,6 % až 19,5 % (cieľ bol 1,5 %). Iba jedna spoločnosť, Mechel Campia Turzi, mala nedostatočný výsledok EBITDA. Tieto výsledky sú súlade s novým programom rozvoja investícií, uznaným Komisiou, ktorý tieto spoločnosti realizujú do roku 2011 (ďalej len „NPR“). Odchýlka od cieľa nie je kritická a počas celého obdobia reštrukturalizácie spoločnosť vykazovala konštantné a výrazné zlepšenia oboch kritérií životaschopnosti. Výsledky EBITDA spoločnosti Mechel Campia Turzi v roku 2008 boli trikrát vyššie, ako bolo stanovené v NPR, napriek tomu, že v poslednom kvartáli 2008 túto spoločnosť vážne postihla kríza. Produktivita a zamestnanosť V roku 2008 bol úbytok pracovných miest v oceliarskom priemysle vyšší, než sa predpokladalo (ročná úroveň zamestnanosti 33 200 v porovnaní s cieľom NRP na úrovni 43 308), z čoho vyplýva, že v období reštrukturalizácie v rokoch 2004 až 2008 z tohto odvetvia odišlo viac ako 14 200 zamestnancov. Tento stav sa väčšinou dosiahol outsourcingom, predčasným odchodom do dôchodku a dobrovoľným odchodom zamestnancov. Napriek zvyšovaniu pracovného výkonu sa miera produktivity v niektorých spoločnostiach, ktorým bola poskytnutá pomoc, na konci obdobia reštrukturalizácie nachádza na úrovni, ktorá je nižšia ako ciele JPZ a výrazne pod úrovňami v oceliarskom priemysle EÚ uvedenými v prílohe VII k prístupovej zmluve. Nižšie objemy výroby v roku 2008 viedli k poklesu miery celkovej reálnej produktivity krajiny, ktorý nasledoval po kontinuálnom raste v období rokov 2004 – 2008. Výsledky jednotlivých spoločností sa od seba výrazne líšia. Dcérske podniky spoločnosti Arcelor Mittal — Galati a Hunedoara — neplnia JPZ a európske kritériá. Dá sa to však vysvetliť nižšou výrobou oproti plánom v dôsledku krízy so značným dosahom na ich výsledky. Kým v prvej polovici roka 2008 úrovne produktivity v Galati a Hunedoara takmer dosiahli ciele JPZ, v druhej polovici roka 2008 v dôsledku celkového zníženia dopytu značne klesli. Znížením stavu zamestnancov v roku 2009 sa týmto dcérskym spoločnostiam aj napriek poklesu trhu takmer podarilo dosiahnuť ciele JPZ. V dcérskych podnikoch Targoviste a Campia Turzi spoločností Tenaris Donasid a Mechel sú výsledky v oblasti produktivity takmer na úrovni cieľov JPZ a počas reštrukturalizácie mali pozitívnu stúpajúcu tendenciu. V TMK Resita dosahuje miera produktivity iba približne 50 % hodnoty cieľa JPZ. Ak sa však zoberie do úvahy iba pracovná sila priamo zúčastnená na výrobe ocele, táto spoločnosť prekročila svoj plán. Znižovanie nákladov Hoci výsledky na úrovni jednotlivých podnikov sa od seba značne líšia, zo všetkých vyplýva, že boli prijaté určité druhy opatrení na zníženie prevádzkových nákladov. V niektorých oblastiach sa dá potrebné zníženie nákladov všetkých spoločností dosiahnuť iba z dlhodobého hľadiska prostredníctvom nových investícií. Okrem toho dosiahli všetky spoločnosti svoje investičné ciele (schválené v jednotlivých JPZ). Spoločnosti investovali 150 až 330 % plánovaných prostriedkov. Účinky investícií sa však vo všetkých spoločnostiach neprejavili ihneď. V Arcelor Mittal Galati sa všeobecná stratégia znižovania nákladov realizovaná počas obdobia reštrukturalizácie zameriavala na kvapalnú fázu a valcovanie za tepla. Výsledok sa dosiahol veľkými investíciami. Napriek týmto opatreniam nebolo zníženie nákladov dostatočné. Táto spoločnosť však počas obdobia reštrukturalizácie vynaložila veľké úsilie na zníženie nákladov. V roku 2008 začala realizovať stratégiu zvyšovania produktivity a znižovania vysokej špecifickej spotreby zasahujúcej prevádzkové náklady. Súčasné trhové podmienky však prinútili spoločnosť dočasne pozastaviť realizáciu týchto plánov, kým sa trh neozdraví. Náležitou realizáciou tejto stratégie sa ešte viac zlepšia dosiahnuté výkonnostné úrovne. V roku 2008 spoločnosť Mittal Steel Hunedoara dočasne pozastavila realizáciu nového programu rozvoja, no na začiatku roka 2010 s ňou opäť začala. Jeho cieľom je ďalšie zníženie nákladov (zvyšovaním produktivity a znižovaním špecifickej spotreby) a zvýšenie energetickej efektívnosti. Očakáva sa, že jeho výsledkom budú výrazné zlepšenia signalizujúce pozitívny pokrok v ďalšom znižovaní nákladov. Ostatné štyri spoločnosti dosahujú priebežný pokrok v znižovaní nákladov, prevažne plnia ciele JPZ a sú na ceste plnenia medzinárodných výkonnostných kritérií oceliarskeho priemyslu. Stále však existuje potreba zlepšenia, najmä pokiaľ ide o špecifickú spotrebu surovín, podiel druhotriednych produktov a energetickú efektívnosť. Ochrana životného prostredia V zmluve o pristúpení sa ustanovuje prechodný režim a zoznam zariadení, ktorým bola do decembra 2014 udelená výnimka z dodržiavania smernice o IPKZ[6]. Integrované povolenia vydané oceliarskym podnikom v tomto odvetví zahŕňali aj investičné programy týkajúce sa životného prostredia, ktoré sa mali zrealizovať. Mittal Steel Hunedoara a TMK Resita nedosiahli svoje ciele obsiahnuté v JPZ v oblasti investícií na ochranu životného prostredia, no ich skutočné výdavky boli prispôsobené integrovaným povoleniam. V prípade spoločnosti Arcelor Mittal Galatisa sa v roku 2008 nezrealizoval celý investičný program schválený v rámci povolenia, ale celková výška investícií na ochranu životného prostredia v období 2004 – 2008 prekročila cieľ stanovený v JPZ. ZÁVERY Toto je posledná monitorovacia správa o reštrukturalizácii oceliarskeho priemyslu v Rumunsku. Vzhľadom na dosiahnuté výsledky sa Komisia domnieva, že požiadavky uvedené v prílohe VII k zmluve o pristúpení boli splnené: - celková pomoc na reštrukturalizáciu poskytnutá prijímajúcim spoločnostiam nepresiahla najvyššiu prípustnú úroveň, - dosiahlo sa čisté zníženie kapacity, - reštrukturalizačné kritériá stanovené v dodatku A k prílohe VII (životaschopnosť, produktivita a znižovanie nákladov) boli prevažne splnené. Komisia dospela k záveru, že reštrukturalizácia vykonaná v prechodnom období (2004 – 2008) bola na prijateľnej úrovni. V poslednom roku reštrukturalizácie žiaľ celosvetová kríza vážne zasiahla do fungovania týchto spoločností. Výrazný pokles dopytu po oceliarskych produktoch sa prejavil v nižších ukazovateľoch výkonnosti ako sa predpokladalo. Treba však podotknúť, že výsledky týchto spoločností za celé obdobie reštrukturalizácie (najmä zvyšovanie rentability) im umožnili zvládnuť mimoriadne náročné trhové podmienky v roku 2008. Stále je potrebné ďalšie úsilie na to, aby sa v plnej miere dosiahla udržateľná životaschopnosť, ktorá podnikom umožní čeliť budúcim neistotám na trhoch. Dá sa to dosiahnuť iba z dlhodobého hľadiska prostredníctvom priebežnej realizácie stratégií znižovania nákladov a stanovovaním rozumných stratégií do budúcnosti. [pic] [1] Ú. v. EÚ L 157, 21.6.2005, s. 3. [2] KOM(2008) 511. [3] KOM(2009) 146. [4] Rozhodnutie 3010/91/ESUO, Ú. v. ES L 286, 16.10.1991, s. 20. [5] Ú. v. EÚ C 244, 1.10.2004, s. 2.Spoločnosti by mali dosiahnuť:- hrubý prevádzkový výsledok: t. j. % EBITDA (zisk pred odpočítaním úrokov, daní, odpisov a amortizácie) vo výške najmenej 10 % obratu v prípade neintegrovaných oceliarskych spoločností a 13,5 % obratu v prípade integrovaných valcovní;- návratnosť kapitálu, t. j EBIT (zisk pred odpočítaním úrokov a daní) vo výške najmenej 1,5 % obratu. [6] Smernica Rady 96/61/ES, Ú. v. ES L 257, 10.10.1996, s. 26.